Optrede kom teen dansende, ‘dronk’ konstabel‘n Skermgreep uit die video op Twitter. Die Suid-Afrikaanse polisie (SAPD) het ’n departementele ondersoek gelas na die optrede van ’n polisiekonstabel wat die naweek die skare tydens ’n sokkerwedstryd by die Orlando-stadion in Soweto, Johannesburg, in sy uniform vermaak het. Die ondersoek kom nadat ’n video van die voorval, waartydens die konstabel oënskynlik onder die invloed van alkohol in sy uniform op die veld dans, die naweek die lig op sosiale media gesien het. Kol. Athlenda Mathe, polisiewoordvoerder, sê voorlopige verslae dui daarop dat die konstabel, verbonde aan die polisie se Rapid Railway Unit (RRU), Saterdag onder die invloed vir diens aangemeld het. Sy bevelvoerder het hom onmiddellik afgeboek, sy wapen afgeneem en hom huis toe gestuur. Die konstabel het glo toe uit sy eie na die stadion gegaan waar Mamelodi Sundowns en Orlando Pirates mekaar die stryd aangesê het. Die polisiebeampte het toegang tot die veld gekry waar hy voor toeskouers begin dans het. Daar kan in die video van die voorval gehoor word hoe ondersteuners skaterlag voordat die konstabel van die veld afgelei word. Mathe sê die bestuur van die SAPD beskou die “onbetaamlike gedrag” in ’n baie ernstige lig. “Die status en waardigheid van die SAPD-kenteken en -uniform moet te alle tye met trots beskerm word, veral deur polisiebeamptes.” This @SAPoliceService constable invaded the pitch to entertain the crowd. It is alleged that he reported for duty under the influence and was told to go home. Instead, he made his way to the Orlando Stadium in Soweto… pic.twitter.com/K4QO6TslQx — Yusuf Abramjee (@Abramjee) October 2, 2022